Mykalessos (Boiotia)

**Mykalessos** (, ) oli antiikin aikainen kaupunki ja kaupunkivaltio (*polis*) Boiotiassa Kreikassa. Se sijaitsi nykyisen Chalkídan kunnan alueella lähellä nykyistä Ritsónan kylää.

## Maantiede

Mykalessoksen kaupunki sijaitsi Boiotian koillisosassa noin 17 kilometriä lounaaseen Euboian Khalkiista ja noin seitsemän kilometriä sisämaahan Eteläisen Euboianlahden rannasta. Strabonin mukaan se oli Thebasta Khalkiihin johtaneella tiellä. Thukydides sanoo sen olleen 16 stadionin päässä Hermaionista, joka sijaitsi Euripoksen (jolla hän viitannee Euboianlahteen) rannalla.

Kaupungin paikka on matalalla harjanteella noin 400 metriä lounaaseen nykyisestä Ritsónasta, länteen nykyisestä Thíva–Chalkída-tiestä. Mykalessoksen kaupunkivaltion hallussa olleen alueen kooksi on arvioitu yli 50 neliökilometriä ja ehkä jopa yli 100 neliökilometriä. Se ulottui Euboianlahden rantaan saakka.

## Historia

Mykalessoksen paikka on ollut asuttu jo varhaisella helladisella kaudella. Kaupunki oli olemassa ainakin arkaaiselta roomalaiselle kaudelle. Varhaisin maininta siitä on Homeroksen *[[Ilias|Iliaan]]* Laivaluettelossa. Se mainitaan myös *[[Homeerinen hymni 3 Apollonille|Homeerisessa hymnissä Apollonille]]*. Kreikkalaisessa mytologiassa kaupungin sanottiin saaneen nimensä siitä, että lehmä, joka johdatti Kadmoksen ja hänen toverinsa Thebaan, ammui () tällä paikalla.

Mykalessoksen kukoistusaikaa olivat noin vuodet 500–480 eaa. sekä 386–374 eaa. Kaupunki kuului Boiotian liittoon ja löi omaa aiginalaisen standardin mukaista hopearahaa 400-luvulta eaa. lähtien. Kaupungin kansalaisesta käytettiin etnonyymiä *Mykalēssios* ().

Vuonna 413 eaa. eräät traakialaiset palkkasotilaat, jotka ateenalaiset olivat lähettäneet kotimaahansa, nousivat maihin Euripoksen rannalla ja yllättivät Mykalessoksen. He eivät ainoastaan ryöstäneet kaupunkia, vaan surmasivat kaikki asukkaat säästämättä edes naisia ja lapsia. Thukydides toteaa, että tämä oli yksi suurimmista onnettomuuksista, mitä millekään kaupungille oli koskaan tapahtunut.

Hellenistisellä ja roomalaisella kaudella Mykalessos oli Tanagran aluetta. Strabon kutsuu Mykalessosta Tanagran alueeseen kuuluneeksi kyläksi. Pausaniaan aikana se oli jo lakannut olemasta; hän näki Harman ja Mykalessoksen rauniot matkallaan Khalkiihin.

## Rakennukset ja löydökset

Kaupunki oli ympäröity muurilla, josta on säilynyt joitakin jäänteitä. Sen tarkkaa ajoitusta ei tunneta. Ainakin traakialaisten hyökkäyksen aikaan muuri oli vain matala ja osittain romahtanut.

Kaupungin paikalla on myös joidenkin muiden rakennusten jäänteitä. Ne ajoittuvat arkaaiselle ja klassiselle kaudelle. Thukydides mainitsee kaupungin rakennuksina tavallisten talojen lisäksi lähinnä jotkut pyhäköt sekä koulun. Pausaniaan mukaan Mykalessoksessa oli Demeter Mykalessialle omistettu temppeli, joka sijaitsi kaupungin alueella merenrannalla Euripoksen oikealla puolella, millä hän selvästi tarkoitti salmen eteläpuolta. Sen arvellaan sijainneen etelään Auliista.

Kaupungin läheltä on löydetty lukuisia hautoja, jotka ajoittuvat 700–200-luvuille eaa., pääosin 500-luvulle eaa. Paikalta tehtyjä esinelöytöjä, erityisesti haudoista löydettyä keramiikkaa ja pienoispatsaita, on esillä Thívan arkeologisessa museossa.

## Lähteet

## Aiheesta muualla